CELEX: 32005D0744
Language: mt
Date: 2005-10-21 00:00:00
Title: 2005/744/KE: Deċiżjoni tal-Kummissjoni tal- 21 ta’ Ottubru 2005 li tistipula r-rekwiżiti għall-prevenzjoni ta' influwenza tat-tjur b'patoġeniċità għolja kkawżata mis-sottotip H5N1 tal-virus A ta' l-influwenza f'għasafar suxxettibbli miżmuma fiż-żoos fl-Istati Membri (innotifikata taħt dokument numru C(2005) 4197) Test b'rilevanza għaż-ŻEE.

12.12.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               485
            
         DEĊIŻJONI TAL-KUMMISSJONI
   tal-21 ta’ Ottubru 2005
   li tistipula r-rekwiżiti għall-prevenzjoni ta' influwenza tat-tjur b'patoġeniċità għolja kkawżata mis-sottotip H5N1 tal-virus A ta' l-influwenza f'għasafar suxxettibbli miżmuma fiż-żoos fl-Istati Membri
   (innotifikata taħt dokument numru C(2005) 4197)
   (Test b'relevanza għaż-ŻEE)
   (2005/744/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar kontrolli veterinarji u żootekniċi applikabbli fil-kummerċ intra-Komunitarju f'ċerti annimali ħajjin u prodotti bil-għan li jinkiseb is-suq intern (1), u partikolarment l-Artikolu 10 (4) tagħha,
   Billi:
   
               (1)
            
            
               L-influwenza tat-tjur hija marda virali li tittieħed fit-tjur u l-għasafar, li hija kawża ta’ mortalità u ta’ disturbi li faċilment jistgħu jaslu għal proporzjonijiet epiżootiċi u li jistgħu jkunu ta' periklu serju għas-saħħa ta’ l-annimali u tal-pubbliku u li jnaqqsu b’ mod konsiderevoli l-qligħ mit-trobbija tat-tjur.
            
         
               (2)
            
            
               Id-Direttiva tal-Kunsill 92/40/KEE tad-19 ta' Mejju 1992 li tintroduċi miżuri Komunitarji għall-kontroll ta' l-influwenza tat-tjur (2) tistipula miżuri ta' kontrolll li għandhom jiġu applikati fil-każ ta' tifqigħa ta' l-influwenza tat-tjur fit-tjur ta' l-irziezet, mingħajr preġudizzju għad-dispożizzjonijiet Komunitarji li jirregolaw il-Kummerċ intra-Komunitarju. Dik id-Direttiva ma tapplikax fejn l-influwenza tat-tjur tirriżulta f'għasafar oħra iżda tipprevedi li, f'każijiet bħal dawn, l-Istat Membru kkonċernat għandu jinforma lill-Kummissjoni bi kwalunkwe miżura li jieħu.
            
         
               (3)
            
            
               Id-Direttiva tal-Kunsill 92/65/KEE tat-13 ta' Lulju 1992 li tistipula rekwiżiti tas-saħħa ta' l-annimali li jirregolaw il-kummerċ fi u importazzjonijiet lejn il-Komunità ta' annimali, semen, ova u embrijuni li mhumiex soġġetti għar-rekwiżiti tas-saħħa ta' l-annimali stipulati f'regoli Komunitarji speċifiċi msemmija fl-Anness A(I) għad-Direttiva 90/425/KEE (3), u b'mod partikolari l-Artikolu 3 tagħha, tipprevedi li l-kummerċ fi u l-importazzjonijiet ta' annimali, semen, ova u embrijuni kkonċernati ma jistgħux ikunu pprojbiti jew ristretti għal raġunijiet marbuta mas-saħħa ta' l-annimali, ħlief għal dawk li jirriżultaw mill-applikazzjoni ta' leġiżlazzjoni Komunitarja, u partikolarment kwalunkwe miżuri ta' protezzjoni meħuda. Id-Direttiva tal-Kunsill 1999/22/KE tad-29 ta' Marzu 1999 dwar iż-żamma ta' annimali selvaġġi fiż-żoos (4), tiddefinixxi żoos li huma koperti minn dik id-Direttiva. Dik id-definizzjoni ta' żoos għandha titqies għall-iskopijiet ta' din id-Deċiżjoni. Madankollu, dik id-definizzjoni teħtieġ suppliment fir-rigward tal-kummerċ għall-iskop ta' din id-Deċiżjoni.
            
         
               (4)
            
            
               L-influwenza tat-tjur b'patoġeniċità għolja kkawżata mis-sottotip H5N1 tal-virus A ta' l-Influwenza dan l-aħħar ġiet ikkonfermata fit-Turkija, fir-Rumanija, fir-Russja, fil-Punent tal-muntanji Urali. Xhieda ċirkostanzjali u dejta ta' epidemjoloġija molekolari jissuġġerixxu bis-saħħa li l-virus ta' l-influwenza tat-tjur infirex lejn dawn il-pajjiżi mill-Ażja permezz ta' għasafar migratorji. Dan huwa ssuġġerit ukoll mir-rapport ta' missjoni reċenti lejn ir-Russja li twettqet mill-Organizzazzjoni Dinjija għas-Saħħa ta' l-Annimali (O.I.E.), li ġie ppublikat fl-14 ta' Ottubru 2005.
            
         
               (5)
            
            
               Fir-rigward tar-riskju ta' l-introduzzjoni ta' l-influwenza b'patoġeniċità għolja kkawżata mis-sottotip H5N1 tal-virus A ta' l-influwenza fil-Komunità, il-Kummissjoni adottat diversi Deċiżjonijiet, inkluża d-Deċiżjoni 2005/734/KE li tistipula miżuri ta' bijosigurtà għat-tnaqqis tar-riskju ta' trażmissjoni ta' influwenza tat-tjur b'patoġeniċità għolja kkawżata mis-sottotip H5N1 tal-virus A ta' l-influwenza minn għasafar li jgħixu fl-ambjent naturali għal tjur ta' l-irziezet u għasafar oħra mrobbija mill-bniedem u li tipprevedi sistema ta' ditezzjoni minn kmieni f'żoni ta' riskju partikolari (5).
            
         
               (6)
            
            
               Huwa xieraq li jiġu stipulati fuq il-livell Komunitarju, miżuri ta' bijosigurtà għall-prevenzjoni ta' influwenza tat-tjur b'patoġeniċità għolja kkawżata mis-sottotip H5N1 tal-virus A ta' l-influwenza f'għasafar suxxettibbli miżmuma fiż-żoos fl-Istati Membri sabiex tiġi mħarsa l-fawna selvaġġa u sabiex il-bijodiversità tiġi kkonservata.
            
         
               (7)
            
            
               It-tilqim ta' għasafar suxxettibbli fiż-żoos tista' tkun miżura preventiva addizzjonali li tixraq, taħt ċerti ċirkostanzi.
            
         
               (8)
            
            
               Huwa għalhekk ukoll xieraq li jiġu stipulati fuq il-livell Komunitarju ir-rekwiżiti essenzjali li jirrigwardaw it-tilqim ta' għasafar miżmuma fiż-żoos li għandhom isegwu l-Istati Membri, jekk iqisu li huwa xieraq li għasafar bħal dawn jitlaqqmu.
            
         
               (9)
            
            
               It-tilqim, minkejja li limitat għal kategoriji speċjali ta' annimali li mhumiex ikkonċernati b'xi mod importanti mal-kummerċ, jista' jikkontribwixxi għall-ipperikolar ta' l-istatus ta' l-influwenza tat-tjur f'termini ta' kummerċ internazzjonali, mhux biss għall-Istat Membru jew parti mit-territorju tiegħu fejn iseħħ it-tilqim. Għalhekk m'għandux iseħħ kummerċ f'għasafar imlaqqma sakemm ma jiġux sodisfatti ċerti rekwiżiti. L-Istati Membri għandhom jinfurmaw lill-Kummissjoni sat-30 ta' Novembru 2005 bil-miżuri meħuda sabiex tiġi żgurata implimentazzjoni tajba ta' din id-Deċiżjoni.
            
         
               (10)
            
            
               Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
            
         ADOTTAT DIN ID-DEĊIŻJONI
   Artikolu 1
   Din id-Deċiżjoni tistipula r-regoli sabiex titnaqqas il-firxa ta' l-influwenza tat-tjur ikkawżata mis-sottotip H5N1 tal-virus A ta' l-influwenza (minn issa 'l quddiem “l-influwenza tat-tjur”) minn għasafar li jgħixu fl-ambjent naturali għal għasafar suxxettibbli fiż-żoos. Skond is-sitwazzjoni epidemjoloġika speċifika, dawk ir-regoli għandhom ikunu diretti, partikolarment, lejn il-prevenzjoni ta' kuntatt dirett u indirett bejn għasafar li jgħixu fl-ambjent naturali, speċjalment it-tjur ta' l-ilma, ma' l-għasafar suxxettibbli fiż-żoos.
   Artikolu 2
   Għall-għan ta' din id-Deċiżjoni, id-definizzjonijiet li ġejjin għandhom jgħoddu:
   
               a)
            
            
               “Żoo” tfisser:
               
                           i)
                        
                        
                           l-istabbilimenti permanenti kollha fejn annimali ta' speċi selvaġġi jinżammu għall-esibizzjoni lill-pubbliku għal sebat ijiem jew aktar fis-sena, bl-eċċezzjonijiet ta' ċirki, ħwienet tal-pets u stabbilimenti li l-Istati Membri jeżentawhom mir-rekwiżiti ta' din id-Deċiżjoni għal raġunijiet li ma jesibixxux numru sinifikanti ta' annimali jew speċi lill-pubbliku u li l-eżenzjoni ma tipperikolax l-għanijiet ta' din id-Deċiżjoni; u
                        
                     
                           ii)
                        
                        
                           “korp, istitut jew ċentru approvat” kif iddefinit fil-punt (c) ta' l-Artikolu 2(1) tad-Direttiva tal-Kunsill 92/65/KEE;
                        
                     
         
               b)
            
            
               “Għasfur suxxettibbli” tfisser kull speċi ta' għasfur li x'aktar tkun suxxettibbli għall-influwenza tat-tjur u li mhux maħsuba għall-produzzjoni ta' prodotti ta' l-annimali.
            
         Artikolu 3
   L-Istati Membri għandhom jieħdu miżuri xierqa u prattikabbli sabiex jitnaqqas ir-riskju ta' trażmissjoni ta' l-influwenza tat-tjur minn għasafar fl-ambjent naturali tagħhom għal għasafar miżmuma fiż-żoos, filwaqt li jqisu l-kriterji u l-fatturi ta' riskju stipulati fl-Anness I.
   Artikolu 4
   Abbażi ta' l-evalwazzjoni tar-riskju, l-Istati Membri għandhom jiddeċiedu li japplikaw it-tilqim kontra l-influwenza tat-tjur għal għasafar suxxettibbli li jinżammu fiż-żoos, li jitqiesu li huma f'riskju mill-influwenza tat-tjur, skond ir-rekwiżiti stipulati fl-Anness II.
   Artikolu 5
   1.   L-Istati Membri li beħsiebhom japplikaw it-tilqima, kif previst fl-Artikolu 4, għandhom iressqu lill-Kummissjoni u jippreżentaw uffiċjalment fil-Kumitat Permanenti dwar il-Katina Alimentari u s-Saħħa ta' l-Annimali, il-programm tagħhom dwar it-tilqim ta' għasafar suxxettibbli li jinżammu fiż-żoos.
   2.   Il-programm ta' tilqim imsemmi fil-paragrafu 1 għandu jkun fih għall-inqas informazzjoni dettaljata dwar:
   
               a)
            
            
               l-indirizz eżatt u l-post fejn jinsabu ż-żoos fejn għandha sseħħ it-tilqima;
            
         
               b)
            
            
               l-identifikazzjoni u n-numru speċifiċi ta' l-għasafar suxxettibbli;
            
         
               c)
            
            
               l-identifikazzjoni individwali ta' l-għasafar li għandhom jitlaqqmu;
            
         
               d)
            
            
               it-tip ta' vaċċina li għandha tintuża, l-iskema ta' tilqim u meta għandha sseħħ.
            
         
               e)
            
            
               ir-raġunijiet għad-deċiżjonijiet li jiġu implimentati l-miżuri ta' tilqim;
            
         
               f)
            
            
               l-iskeda tat-tilqim li għandu jseħħ.
            
         Artikolu 6
   L-Istati Membri għandhom jieħdu l-miżuri meħtieġa sabiex jikkonformaw ma' din id-Deċiżjoni minnufih. Huma għandhom jinfurmaw immedjatament lill-Kummissjoni bihom.
   Artikolu 7
   Din id-Deċiżjoni hija indirizzata lill-Istati Membri.
   
      Magħmul fi Brussell, nhar il-21 ta’ Ottubru 2005.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 224, 18.8.1990, p. 29. Direttiva kif emendata l-aħħar bid-Direttiva 2002/33/KE tal-Parlament Ewropew u tal-Kunsill (ĠU L 315, 19.11.2002, p. 14).
   
      (2)  ĠU L 167, 22.6.1992, p. 1. Direttiva kif emendata l-aħħar bl-Att ta' Adeżjoni ta' l-2003.
   
      (3)  ĠU L 268, 14.9.1992, p. 54. Direttiva kif emendata l-aħħar bid-Direttiva Nru 2004/68 (ĠU L 139, 30.4.2004, p. 320).
   
      (4)  ĠU L 94, 9.4.1999, p. 24.
   
      (5)  ĠU L 274, 20.10.2005, p. 105. Deċiżjoni kif emendata l-aħħar bid-Deċiżjoni 2005/745/KE (ĠU L 279, 22.10.2005, p. 79).
   
      ANNESS I
      Kriteji u fatturi ta' riskju Li għandhom jitqiesu Fl-Applikazzjoni tal-Miżuri Stabbiliti Fl-Artikolu 3 Fuq żoos Individwali
      
               
                  1.
               
               
                  Jekk iż-żoo jinsab fuq ir-rotot migratorji ta' l-għasafar, partikolarment jekk dawn jipproċedu mill-Ażja ċentrali jew tal-lvant, u ż-żoni tal-Baħar Kaspju u tal-Baħar l-Iswed;
               
            
               
                  2.
               
               
                  Id-distanza taż-żoo minn artijiet mistagħdra, għadajjar, paludi, lagi jew xmajjar fejn jistgħu jinġabru t-tjur migratorji ta' l-ilma;
               
            
               
                  3.
               
               
                  Jekk iż-żoo jinsab f'żoni b'densità għolja ta' għasafar migratorji, partikolarment tjur ta' l-ilma;
               
            
   
      ANNESS II
      REKWIŻITI GĦALL-UŻU TAT-TILQIM
      
                  1.
               
               
                  L-iskala li fuqha għandu jseħħ it-tilqim
               
               
                  It-tilqim għandu jseħħ biss fuq għasafar suxxettibbli f'żoo.
               
            
                  2.
               
               
                  Speċi ta' l-għasafar li għandhom jitlaqqmu;
               
               
                  Lista ta' l-għasafar kollha li għandhom jitlaqqmu flimkien ma' l-identifikazzjoni individwali għandha tiġi stipulata u miżmuma għall-inqas għal 10 snin mid-data tat-tilqima.
               
            
                  3.
               
               
                  Dewmien tat-tilqima
               
               
                  L-għasafar kollha li għandhom jitlaqqmu f'żoo għandhom jitlaqqmu malajr kemm jista' jkun. Fi kwalunkwe każ, kull tilqima f'żoo għandha titlesta fi żmien 96 siegħa.
               
            
                  4.
               
               
                  Waqfien speċifiku ta' l-għasafar imlaqqma u prodotti ta' għasafar imlaqqma
               
               
                  M'għandux iseħħ kummerċ f'għasafar imlaqqma u lanqas ma għandhom jiġu mċaqalqin sakemm mhux taħt superviżjoni uffiċjali bejn iż-żoos fl-istess Stat Membru, jew taħt l-awtorizzazzjoni speċifika ta' Stat Membru ieħor.
                  Prodotti ta' l-għasafar minn għasafar bħal dawn m'għandhomx jidħlu fil-katina ta' l-ikel.
               
            
                  5.
               
               
                  Identifikazzjoni speċjali u reġistrazzjoni speċjali ta' l-għasafar imlaqqma
               
               
                  Għasafar imlaqqma għandhom ikunu identifikabbli individwalment u r-rekords ta' l-identità ta' dawn l-għasafar għandhom ikunu annotati b'mod ċar kif inhu xieraq. Identifikazzjoni li ma titħassarx li tindika l-għasafar li tlaqqmu għandha tiġi applikata fil-ħin tat-tilqima kull meta jkun possibbli.
               
            
                  6.
               
               
                  Eżekuzzjoni tal-kampanja ta' tilqim
               
               
                  It-tilqim għandu jitwettaq taħt is-superviżjoni ta' veterinarju uffiċjali ta' l-awtoritajiet kompetenti. Miżuri neċessarji għandhom ikunu fis-seħħ sabiex tiġi evitata l-firxa possibbli tal-virus. Kwalunkwe kwantitajiet reżidwi tal-vaċċin għandhom jiġu rritornati fil-punt tad-distribuzzjoni tat-tilqim b'rekord miktub dwar in-numru ta' l-għasafar mlaqqma u n-numru ta' dożi li ntużaw.
                  Kull meta possibbli, kampjuni tad-demm għandhom jittieħdu qabel u għall-inqas 30 jum wara t-tilqim għal testjar sjeroloġiku għall-influwenza tat-tjur. Rekord tar-riżultati tat-test għandu jinżamm għall-inqas għal 10 snin.
               
            
                  7.
               
               
                  Il-vaċċin li għandu jintuża
               
               
                  Il-vaċċin inattivat li għandu uintuża għandu ukun ifformulat kif jixraq u għandu jkun effettiv kontra t-tip tal-virus li qed jiċċirkola. Għandu jintuża skond l-istruzzjonijiet tal-manifattur u/jew l-awtoritajiet veterinarji.
               
            
                  8.
               
               
                  Informazzjoni dwar l-implimentazzjoni ta' dan il-programm lill-Kummissjoni
               
               
                  Rapport dettaljat dwar l-eżekuzzjoni tal-programm li jinkludi r-riżultati tat-testjar li twettaq għandu jiġi provdut lill-Kummissjoni u lill-Istati Membri fil-qafas tal-Kumitat Permanenti dwar il-Katina Alimentari u s-Saħħa ta' l-Annimali.